b'\n_START_ARTICLE_\nDarren Aronofsky\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nDarren Aronofsky syntyi vuonna 1969 Brooklynissa New Yorkissa konservatiivijuutalaiseen opettajaperheeseen. H\xc3\xa4n arvosti nuorena yht\xc3\xa4\xc3\xa4lt\xc3\xa4 Spielbergin ja Lucasin varhaisia suosikkielokuvia ja toisaalta my\xc3\xb6s vaihtoehtoisia ja nuorekkaita elokuvantekij\xc3\xb6it\xc3\xa4 kuten Spike Leet\xc3\xa4 ja Jim Jarmuschia._NEWLINE_Aronofsky opiskeli Harvardissa tavallista elokuvaa ja animaatioelokuvan teoriaa ja valmistui vuonna 1991. H\xc3\xa4n k\xc3\xa4vi vuoden ajan American Film Institute Conservatory -elokuvakoulua ja ohjasi joukon lyhytelokuvia. H\xc3\xa4nen ensimm\xc3\xa4inen pitk\xc3\xa4 elokuvansa oli Pi, mustavalkoinen elokuva matemaatikosta, joka etsii maailman salaisuuksia numeroiden kautta. Aronofsky sai elokuvasta parhaan ohjauksen palkinnon Sundancen elokuvajuhlilla 1998._NEWLINE_Aronofskyn toinen elokuva, Unelmien sielunmessu (2000) on visuaalisesti radikaali kuvaus riippuvuudesta. Elokuva sai kriitikoilta hyv\xc3\xa4n vastaanoton ja oli my\xc3\xb6s kohtalainen kaupallinen menestys. Sen j\xc3\xa4lkeen Aronofskylta pyydettiin seuraavan Batman-elokuvan k\xc3\xa4sikirjoitus. Tuottajat pitiv\xc3\xa4t sit\xc3\xa4 liian v\xc3\xa4kivaltaisena, mutta tarina toimi Christopher Nolanin ohjaaman Batman Begins (2005) -elokuvan pohjana._NEWLINE_Aronofskyn seuraava ohjaus oli The Fountain (2006), joka kertoo useita el\xc3\xa4mi\xc3\xa4 tuhannen vuoden aikana el\xc3\xa4v\xc3\xa4st\xc3\xa4 miehest\xc3\xa4. Elokuva sai kultainen leijona -ehdokkuuden Venetsian elokuvajuhlilla. Seuraava ohjaus The Wrestler \xe2\x80\x93 painija (2008) kertoo ik\xc3\xa4\xc3\xa4ntyv\xc3\xa4st\xc3\xa4 painijasta ja merkitsi Aronofskyn paluuta arvostetuksi ohjaajaksi. Psykologinen kauhuelokuva Black Swan (2010) toi Aronofskylle Oscar-ehdokkuuden parhaasta ohjauksesta. Aronofskyn seuraava ohjaus oli raamatullisesta Nooasta kertova Noah (2014). H\xc3\xa4nen uusin ohjausty\xc3\xb6ns\xc3\xa4 on psykologinen kauhuelokuva Mother! (2017)._NEWLINE_Aronofsky on ymp\xc3\xa4rist\xc3\xb6aktivisti ja kuuluu esimerkiksi The Sierra Club Foundation -j\xc3\xa4rjest\xc3\xb6n johtokuntaan. H\xc3\xa4n on saanut aktivismistaan tunnustuksia PETAlta ja Yhdysvaltain Humane Societylta._NEWLINE_Aronofsky oli kihloissa n\xc3\xa4yttelij\xc3\xa4 Rachel Weiszin kanssa vuosina 2005\xe2\x80\x932010, ja heill\xc3\xa4 on yksi yhteinen poika. Sen j\xc3\xa4lkeen Aronofsky on seurustellut tuottaja Brand-Ann Milbrandtin sek\xc3\xa4 n\xc3\xa4yttelij\xc3\xa4 Jennifer Lawrencen kanssa.'